钦定古今图书集成/明伦汇编/官常典/第723卷 > 陈遘
## 钦定古今图书集成/明伦汇编/官常典/第723卷 > 陈遘

按《宋史忠义传》：“‘遘字亨伯，其先自江宁徙永州。登进
士第，知莘县，为治有绩，魏尹蒋之奇、冯京、许将交荐
之，知雍丘县。徽宗将以为御史，而遭父祐甫忧，毕丧
为广西转运判官。蔡京启蛮猺地建平、从允三州，遘
言蛮人幸安静，轻扰以兆衅，不可’。京恶之，以他事罢
归。旋知商州、兴元府，入为驾部、金部员外郎。张商英”
得致用为左司员外郎，俄擢给事中。会商英免相，蔡
薿摄封驳，力沮止之。遘惧请外，以直秘阁为河北转
运使，加直龙图阁，徙陕西。召还京师，而蔡京复相，再
使河北，徙淮南。帝将易置发运使，命选诸道计臣有
阀阅者。执政以遘言，京曰：“职卑不可用，愿更选。”帝曰：
“可除集英殿修撰，使往。”京乃不敢言，遂为副使。未几，
升为使。朝廷方督纲饷运，渠壅涩，遘使决吕城、陈公
两塘达于渠。漕路甫通，而朱勔花石纲塞道，官舟不
得行。遘捕系其人，而上章自劾。帝为黥勔人，进遘徽
猷阁待制。宣和二年冬，方腊乱，诏以属遘。遘言：“腊始
起青溪，众不及千，今胁从已过万。又有苏州石生归、
安陆行儿皆聚党应之。东南兵弱势单，士不习战，必
未能灭贼。愿发京畿兵、鼎、澧枪盾手，兼程以来，庶几
蜂起，愚民不至滋蔓。”帝悉行其言。加龙图阁直学士，
经制七路，治于杭。时县官用度百出，遘创议度，公私
出纳，量增其赢，号“经制钱。”其后总制使翁彦国仿其
式，号“总制钱。”于是天下至今有“经总制钱”名，自两人
始也。又言：“妖贼陵暴州县，唯搜求官吏，恣行杀戮。往
往断截支体，探取肺肝，或熬以鼎油，或射以劲矢，备
极惨毒，不偿怨心。盖贪污嗜利之人，倚法侵牟，骚动
不知艺极，积有不平之气结于民心，一旦乘势如此，
可为悲痛。此风不除，必更生事。臣愿采摭官吏奸赃
尚仍旧习者，按治以闻，乞重寘于理。”许之。又进学士，
凡所施置，以御笔先下。于是劾越州王仲薿纠市民
造金茶器，减直买军粮券，而以私钱取之，仲薿坐黜。
杭经巨寇后，河渠堙窒，邦人以水潦为病。前守数请
于朝，皆以劳费辍役。遘以冬月檄真、扬、润、楚诸郡，凡
守闸纲卒，悉集治所。先是，当闭闸，群卒无以食，率冻
饿不自聊。闻命，相率呼舞以来者二千人。用其力治
河，不两月毕，杭人利焉。徙河北都转运使，进延康殿
学士，历知中山、真定、河间府。钦宗立，加资政殿学士，
积官至光禄大夫，复为真定，又徙中山。金人再至，遘
冒围入城，坚壁拒守。诏康王领天下大元帅，命遘为
兵马元帅。受围半年，外无援师，京都既陷，割两河求
和。遘弟光禄卿适至中山，临城谕旨，遘遥语之曰：“主
辱臣死，吾兄弟平居以名义自处，宁当卖国家为囚
孥乎？”适泣曰：“兄但尽力，勿以弟为念。”遘呼总管，使尽
括城中兵击贼，总管辞，遂斩以徇。又呼步将沙振往。
振素有勇名，亦固辞，遘固遣之。振怒且惧，潜衷刃入
府。遘妾定奴责其辄入，振立杀之，遂害遘于堂，及其
子锡并仆妾十七人。长子钜以官淮南获免。振出，帐
下卒噪而前曰：“大敌临城，汝安得杀吾父？”执而捽裂
之，身首无馀。城中无主，乃开门出降。金人入见其尸
曰：“南朝忠臣也。”敛而葬诸铁柱寺。建炎初，赠特进。遘
性孝友，为人宽厚长者。任部刺史二十年，每出行郡
邑，必焚香祈天，愿不逢贪浊吏。尝荐王安中、吕颐浩张悫、谢克家、何铸，后皆至公辅，世以为知人。适由开
封少尹、卫尉少卿至光禄卿。是役也，金人执之以北，
后十年，死于云中。